- Luk
- <
- 21
- >

21
Reik kocorta meac konim ndaekmbaia Raraŋ Aetaniacmo gɨmbamba moatna
(Mak 12.41-44)
1 Mk 12.41Karica Iesusa kam ndopca maica ma watri, laimnembta ramtaɨra Raraŋ Aetaniacmo ndorita gɨmbamba momona kitukndukar aŋgɨra kɨpca, Raraŋ Aetaniacna Kacna kitukndukar tɨkrina taupmo kitukndukar tɨkri. 2 Na ma watrinanna, reik kocorta meac konim ndaekmbaia, ma ndona gɨmbamba momona, kituknduk mbuniŋ nocniŋap aŋgɨra kɨpca, kitukndukar tɨkrina taupca tɨkri. 3 2 Ko 8.12Na Iesusa anna wattacarica gaind mambopat, “Aku nemo gidik ŋgoinna aindopnande, gan reik kocorta meac konim ndaekmbaia tɨkcapekna kitukndukca, meikramtaɨr muruŋna tɨkcapekna kitukndukarmo kundrina. 4 Na gan meikramtaɨr, mina muruŋna kitukndukar minanna maeacreke, mina tɨp tekemmotem tɨkcapekna. Na an meaca ma kamaind ŋgoin, ma ndoap eacrena mɨnna kitukndukca ma an tɨkrina. Na ma ndona amta reik koikna kitukndukar kocor.”
Iesusa gaindopatna Raraŋ Aetaniacna Kaca ŋgocrainande
(Matiu 24.1-2 na Mak 13.1-2)
5 Karica meikramtaɨr ndeida, Raraŋ Aetaniacna Kaca watca aind mambopat, “Mina Raraŋ Aetaniacna Kacmo, watur laiŋapa, meikramtaɨra Raraŋ Aetaniacmo gɨmbambara moa neaŋrena reik laiŋmo an mbuŋa, Raraŋ Aetaniacna Kacmo lamboi laŋ ŋgoin aocrena.” 6 Mt 24.2, na Mk 13.2, na Lk 19.44Ri, Iesusa aindopatna, “Aku nena wandacapekna reikta kambca, aku nemo aindopnande, an ra laru te, mina an waturmo mba watcarica mina ndori tambatta mba mac eacitndai. Wanaiŋ ŋgoin. Mina an waturmo, kocnai ruki iriki mainande.”
Iesusa makukar wɨt lataruna kam ndopatna
(Matiu 24.3-14 na Mak 13.3-13)
7 Karica an meikramtaɨra Iesusmo gainda digiatna, “Riripti, tumbuitta tɨk te, an reikca laruit? Na titna ŋgagatraca ndo outmbai ndaru te, aia lamŋinande, maica an reik lataruna kɨdrɨkca maica kɨpca marambuŋaica?” 8 Mt 24.4-5, na Mk 13.5-6, na Epe 5.6, na 2 Te 2.3Ri, ma aindopatna, “Ne ndoritake matau wat, ramtaɨr wɨtta kɨpca nemo aukna i mbuŋ nakɨpca nemo gainda parunande, ‘Aku ande an ramoot,’ te, mina aindopnande, ‘Maica ra kɨpca rambuŋaia macariri.’ Aindop te, ne kai mina kamma kai waraca raŋgai teac. 9 Na iŋmbaia kabena pitriknanda, kabena pitriknandap ruŋrinanapa, pitrik kabenan ŋgoinna ndorica ruŋ te, an kam wembaŋa warac te, ne kai rugdar moca nanambi teac, an reikca gidik, mina outmbai ndarunande, na gan tiacarpaikna mamaia, ma mba mac tawi maiitndai.”
10 Mt 24.6-7, na Mk 13.7-8Ri, ma mimo, gaindap mac mbopatna, “Kabena pitrik waŋna ramtaɨra, kabena pitrik waŋna ramtaɨrap ruŋnande. Na kabena gagrirta ramoot paŋanna wiwitna ramtaɨra, mina ŋgepca kabena gagrirta ramoot paŋanna wiwitna ramtaɨrap ruŋnande. 11 Na gan tiacarpaikna auŋemb ndeida numnumar anikca larunandet, na auŋemb ndeida nik wapatai aniacapa, roumbbeb ŋgorikca gan pitrikmo tamtamma laru te, ne watnande, mon riac tamuŋna ainta ŋgagatracarapa, ainta reik ŋgorikca an ndaru te, ne watca rugdar monande.
12 Mt 24.9, na Mk 13.9“Ainda moca an reikca laru ŋgocor ndeacraŋekna mɨnna, mina nenmo utiŋa nenmo mo ŋgoreaca mo te, nenmo Iudananta mimitpac aŋgɨrena kaikapa kaik ŋgorikta inkarca tɨki nena tɨpembca ritri waparacrena ramtaɨrta para tɨkca, mina nena kambca ritri waparaca mona, nenmo aŋgɨri gagrirta ramtaɨr paŋaindapa ramtaɨr paŋaindta outta naaŋgɨri wɨtɨknande, na anna mɨnɨŋa gaind, ne aukmo rɨpacrenan tik. 13 Mina nemo ainda mo te, anna nena Raraŋ Aetaniacna kam wembaŋ laŋ ndopna taupca ande. 14 Mt 10.19, na Mk 13.11 Lk 12.11-12Ainda moca ne mina kamb nda ruti mbombopna kambtake, kai tamtami lamŋi teac. 15 Up 6.10Na aku ndo, nena upembmo kamb aŋgɨ tɨk te, nenmo landamŋiar laiŋ neaŋnande, te, nenmo ritri waparaca mona moca moekna ramtaɨr, mina mba aku nena neaŋgekna kambca mba nda tapi mbopitndai, na nemo mba nda ipuŋitndai, toawanaiŋ.
16 Mai 7.6, na Mt 10.21-22, na Mk 13.12, na Up 7.59, na 12.2“Te, nena amer aterapa laiplacarapa, nena racaind kabepaiknandapa, nena aikorap, mitoca ŋgepca nenmo aŋgɨri puŋnaŋgepta para tɨkca, mina nena ndeidmo mo menacnande. 17 Mt 10.22Na anna gaind, aukna ia nenap eacrenan, na meikramtaɨra muruŋa nenmo nikembkatca ŋatenande. 18 Mt 10.30, na Lk 12.7Aintik nena paŋaindta lakoarta kirit ianna mba mac iŋgorocitndai. 19 Mt 10.22, na 24.13, na Ib 10.36Ainda moca ne matau wɨtɨki gagraca, ne iarwar ndeteacna wat laŋ aŋgɨca eteac laŋ ndeacnande.”
Iesusa gaindopatna, Ierusalemma ŋgocrainande
(Matiu 24.15-21 na Mak 13.14-19)
20 Mt 24.15, na Mk 13.14Karica Iesusa gaindap mac mbopatna, “Ne watraŋ, lapoca ruŋrena ramtaɨra kɨpi Ierusalemmo wɨtɨki korere aŋgɨca aumba mo te, ne lamŋi ande an auŋ aniaca mo ŋgocraina mɨnna ande kɨpca marambuŋairi. 21 Na an mɨn laru te, ne Iudiana pitrik inik ndeacrenanna meikramtaɨra mina kɨpcarica taukruirca taŋnandet! Na ne Ierusalem auŋ aniacna inik ndeacrenan, ne laruca kabena taupca taŋnandet! Na ne Ierusalemmo raekmbai ndeacrena auŋembta meikramtaɨra ne Ierusalem auŋ aniacna inikca mba mac taŋi mbukitndai! 22 TW 32.35, na Ier 5.29, na 46.10, na Dan 9.26-27, na Osi 9.7Ande an raipaik mbuŋa anna Raraŋ Aetaniaca meikramtaɨrta morina kirarir ŋgorikta makukar mac nda rutinande, ainda moca Raraŋ Aetaniaca mbopatna kambca mana Timbigta Kap ndeacrena kambca ma anna moi mɨnna tɨknande. 23 Mt 24.19, na Mk 13.17, na 1 Ko 7.26Na an raipaik laru te, meikpitikca nikemb tɨkca eacrenanapa, mombonikca mɨr ambrena amera, anap eacekna mɨnna ne ndoripembta kadmai, an mɨnna makuk bagaraniaca gan tiacarpaik ndarunande. Te, Raraŋ Aetaniac toco ndona nikkakatmo ma watcarica, ma an ramtaɨr tambat ŋgiriknande. 24 Esr 9.7, na Ŋap 79.1, na Ais 63.18, na KIEK 11.2Te, puŋnaŋgepca kɨpca mina ndeidmo pi menac te, ndeidmo tuomb naaŋgɨnande. Te, Iudana meikramtaɨr wanaiŋa Ierusalem auŋ aniac aŋgɨca, ma mina kaŋgauk ndeaci, taŋi Raraŋ Aetaniacna ŋganŋgɨrina raipaik mai te, mina taŋnande.”
Iŋmbaia Ramootna Nuoca kɨpnande
(Matiu 24.29-31 na Mak 13.24-27)
25 Ŋap 46.2-3, na 65.7-8, na Ais 13.10, na Esi 32.7, na Iol 2.31, na Mt 24.29, na 2 Pi 3.10-12, na KIEK 6.12-13Karica Iesusa gaindap mac mboprina, “An ra ŋgoinna mon riac tamuŋa raapa, karwaiapa, guiarmo ainta ŋgagatracar anikca, min mbuŋ ndarunande. Te, gan tiacarpaikna meikramtaɨra, tamtam ndamŋica rugdar mocarica, na mina mac waraceknanna, macait witkirena mɨtmɨta waraca mina iroar inkara tamtam ndamŋica rugdar mocarinande. 26 Na meikramtaɨr wɨt aniaca tamtam malamŋireke, an reikca gan tiacarpaik ndaruna moca morenanna laru te, riac tamuŋna reikta gagrar anikca muruŋa kocnai numnum rapacrina kirar toca numai te, meikramtaɨra anna wat te, rugdar mocarica, mina lamnik korere taŋi wɨnacraŋnande. 27 Dan 7.13, na Mt 24.30, na 26.64, na KIEK 1.7, na 14.14An mɨnna meikramtaɨra Ramootna Nuocmo watnandet, ma ndona gargar aniacapa memetacna tac aniac mbuŋa, dimirpaikna inik ndeaca kɨpnande. 28 Ro 8.19, na 8.23, na 13.11Na an reikca laruraŋ te, ne ŋgep wɨtɨkca ndorita paŋaind aŋgɨ ŋgepca wat, ande Raraŋ Aetaniaca nen mac nda aŋgɨna ra ande, kɨpca marambuŋairi.”
Na ik kemberna raprira mac weweru te, ne matau watirapaca ne iroar aŋgɨ
(Matiu 24.32-35 na Mak 13.28-31)
29 Karica Iesusa minmo kabena kam roor ian mac, keca mambopat, “Ne an ik kembera wat! Kabena ikir motocmo wat! 30 Maica an ikira kabena raprir mac weweru te, ne watca lamŋinande, pukrapacna kɨdrɨkca makɨpek. 31 Na ainta reik larurenanmo, ne an kirar kabe ndamŋi, maica Raraŋ Aetaniacna bubuoca maica kɨpca marambuŋairi.
32 “Aku nemo gidik ŋgoinna aindopnande, gan mɨnna meikramtaɨr, mina menac ŋgocor ndeacraŋ te, mina an reik larueknanna, mina watnande. 33 Ŋap 102.26-27, na Ais 40.8, na Lk 16.17, na 1 Pi 1.25Na gan tiacarpaikapa riaca topnandet, na aukna kambca mba topitndai.”
Iesusna iŋa raŋgairena ramtaɨra ndorimo matau wat
34 Mt 24.48-50, na Mk 4.19, na Lk 17.27, na Ro 13.13, na 1 Te 5.3, na 5.6, na 1 Pi 4.7Karica Iesusa gaind mac mbopatna, “Ne ndoritake, matau wat. Moca ne puik gagrara memetmbac ŋgami taŋca, paŋaind roreca, ndorita tikembta eteacna reikta kakadmaica mo nari. Nenmo an makukca aind nakɨtac irik te, Raraŋ Aetaniacna ra nenmo wambani aŋgɨrekna kirar toc nakɨpnande. 35 1 Te 5.2, na 2 Pi 3.10, na KIEK 3.3, na 16.15Na an ra, gan tiacarpaikna meikramtaɨra tenten ndeaceknanmo muruŋ ndarunande. 36 Mt 24.42, na Mk 13.33, na Lk 18.1, na Epe 6.13, na KIEK 6.17Aintik memetmbaca ne lambica kocroca eacraŋ. Na ne Raraŋ Aetaniacmo memetmbaca mbendei, ma nenmo gagrar neaŋnande. Te, an reikca larueknanmo, ne muruŋa uriaŋgɨnandet. Te, ne Ramootna Nuocna lamnɨac ŋgoutta wɨtɨknande.”
37 Lk 19.47Na memetmbaca Iesusa meikramtaɨrmo Raraŋ Aetaniacna Kacna wuoc inikca tɨkca, Raraŋ Aetaniacna kam wembaŋ laŋna ripti neaŋi taŋi wigwaca te, ma min tɨkcarica mina raekmbai ndeacrina takur ianna mina Olip ŋgacrina takurna kaca taŋi an naŋgonande. 38 Ri, meikramtaɨra muruŋa ŋaŋarmuŋembca Raraŋ Aetaniacna Kacna wuocna inikca taŋrena, mina Iesusna kamb mbaracna moca.

- Luk
- <
- 21
- >

21:1 Mk 12.41

21:3 2 Ko 8.12

21:6 Mt 24.2, na Mk 13.2, na Lk 19.44

21:8 Mt 24.4-5, na Mk 13.5-6, na Epe 5.6, na 2 Te 2.3

21:10 Mt 24.6-7, na Mk 13.7-8

21:12 Mt 24.9, na Mk 13.9

21:14 Mt 10.19, na Mk 13.11

21:14 Lk 12.11-12

21:15 Up 6.10

21:16 Mai 7.6, na Mt 10.21-22, na Mk 13.12, na Up 7.59, na 12.2

21:17 Mt 10.22

21:18 Mt 10.30, na Lk 12.7

21:19 Mt 10.22, na 24.13, na Ib 10.36

21:20 Mt 24.15, na Mk 13.14

21:22 TW 32.35, na Ier 5.29, na 46.10, na Dan 9.26-27, na Osi 9.7

21:23 Mt 24.19, na Mk 13.17, na 1 Ko 7.26

21:24 Esr 9.7, na Ŋap 79.1, na Ais 63.18, na KIEK 11.2

21:25 Ŋap 46.2-3, na 65.7-8, na Ais 13.10, na Esi 32.7, na Iol 2.31, na Mt 24.29, na 2 Pi 3.10-12, na KIEK 6.12-13

21:27 Dan 7.13, na Mt 24.30, na 26.64, na KIEK 1.7, na 14.14

21:28 Ro 8.19, na 8.23, na 13.11

21:33 Ŋap 102.26-27, na Ais 40.8, na Lk 16.17, na 1 Pi 1.25

21:34 Mt 24.48-50, na Mk 4.19, na Lk 17.27, na Ro 13.13, na 1 Te 5.3, na 5.6, na 1 Pi 4.7

21:35 1 Te 5.2, na 2 Pi 3.10, na KIEK 3.3, na 16.15

21:36 Mt 24.42, na Mk 13.33, na Lk 18.1, na Epe 6.13, na KIEK 6.17

21:37 Lk 19.47

© 2016 PBT